സുവോളജിക്കല് പാര്ക്കിലുണ്ട് വൈലോപ്പിള്ളിയുടെ കൃഷ്ണമൃഗങ്ങള് തൃശൂര്: ഒരു കവിത ജീവന് തുടിക്കുന്ന ചരിത്രമാവുകയാണ് പുത്തൂരില്. വൈലോപ്പിള്ളി ശ്രീധരമേനോന്റെ കൃഷ്ണമൃഗങ്ങള് എന്ന പ്രശസ്തമായ കവിതയ്ക്കാണ് ചരിത്ര നിയോഗം. പക്ഷിമൃഗാദികളുടെ സ്വാഭാവിക ആവാസവ്യവസ്ഥ പരിപാലിക്കുംവിധം, അന്താരാഷ്ട്ര നിലവാരത്തില് നിര്മ്മിക്കുന്ന പുത്തൂര് സുവോളജിക്കല് പാര്ക്കിലാണ് കവിതയുടെ സ്വാധീനം ഇതള്വിടര്ത്തുന്നത്. ആസ്ട്രേലിയന് സൂ ഡിസൈനറായ ജോണ് കോ തയ്യാറാക്കിയ മാസ്റ്റര് പ്ലാനിലും ലേ ഔട്ടിലും വലിയ മാറ്റങ്ങളില്ലാതെയാണ് പാര്ക്ക് യാഥാര്ത്ഥ്യമാകുന്നത്. മൂന്നു ഘട്ടങ്ങളിലായാണ് നിര്മ്മാണം. രണ്ടാം ഘട്ടം നടക്കുകയാണിപ്പോള്. കഥ ഇങ്ങനെ: 1985ല്, തൃശൂര് മൃഗശാലയുടെ ശതാബ്ദി ആഘോഷവേളയില്, തിങ്ങിനിറഞ്ഞ കൂടുകളില് കിടന്ന് ഏതാനും മാനുകള് ചത്തു. അതില് കവി മനസ് പിടഞ്ഞു. കൂട്ടില് അവ തലതല്ലി ചത്തതും പട്ടികള് കടിച്ചുവലിച്ചതുമെല്ലാം കൃഷ്ണമൃഗങ്ങള് എന്ന കവിതയില് പ്രതിധ്വനിച്ചു. കവിത വായിച്ച സി. അച്ചുതമേനോന് ജനപ്രതിനിധികളുടെയും ഭരണകൂടത്തിന്റെയും ശ്രദ്ധയില്പ്പെടുത്തി. സുകുമാര് അഴീക്കോടും രംഗത്തെത്തി. പുത്തൂരില് വിശാലമായ മൃഗശാല സ്ഥാപിക്കാമെന്ന് 1994 ല് സര്ക്കാര് നിര്ദ്ദേശമുണ്ടായി. ഇ.കെ. നായനാര് മുഖ്യമന്ത്രിയും ടി.കെ. രാമകൃഷ്ണന് സാംസ്കാരിക മന്ത്രിയും ആയിരിക്കെ, 1996ല്, പുത്തൂരില് സുവോളജിക്കല് പാര്ക്ക് സ്ഥാപിക്കാനുള്ള ആദ്യ ഉത്തരവുണ്ടായി. പാര്ക്ക് വനം വകുപ്പിന്റെ കീഴിലാക്കാനും തൃശൂര് മൃഗശാലയിലെ മൃഗങ്ങളെ അവിടേക്ക് മാറ്റാനും 2011ല് യു.ഡി.എഫ് സര്ക്കാര് തീരുമാനമെടുത്തു. 2016ല് എല്.ഡി.എഫ് സര്ക്കാര് സുവോളജിക്കല് പാര്ക്കും വന്യജീവി സംരക്ഷണ ഗവേഷണ കേന്ദ്രവും കേരളത്തിന്റെ അഭിമാന പദ്ധതിയായി ഏറ്റെടുത്തു. കിഫ്ബി യില് നിന്നു ഫണ്ട് ലഭ്യമാക്കി. ഇപ്പോള് സ്ഥലം എം.എല്.എയും റവന്യു മന്ത്രിയുമായ കെ. രാജന്റെ ഇടപെടല് പാര്ക്ക് യാഥാര്ത്ഥ്യമാക്കാന് വഴിയൊരുക്കി. നിര്മ്മാണ പ്രവര്ത്തനങ്ങള്ക്ക് വേഗം പകരാന് ഫ്രണ്ട്സ് ഒഫ് സൂവും സെക്രട്ടറി എം. പീതാംബരനും രംഗത്തുണ്ട്. പട്ടടഞ്ഞീടുന്നു പാവങ്ങള് മാനുകള്, പട്ടികള് പേര്ത്തും പെരുകിടുന്നു പൗരമനഃസാക്ഷി പിന്നീടുണ,ര്ന്നിതിന് കാരണ കാര്യങ്ങളന്വേഷിയ്ക്കേ... കൃഷ്ണമൃഗങ്ങളിലെ വരികള് ഏഷ്യയിലെ മികച്ച വന്യജീവി സംരക്ഷണ ഗവേഷണ കേന്ദ്രമായും വിനോദസഞ്ചാര കേന്ദ്രമായും ഈ പാര്ക്ക് മാറും. കെ. രാജന് റവന്യു മന്ത്രി പാര്ക്ക് 388 ഏക്കര് വിസ്തൃതി 360 കോടി രൂപ ചെലവ് 269.75 കോടി കിഫ്ബി 40 കോടി പ്ലാന് ഫണ്ട് 23 വാസസ്ഥലങ്ങള്